Neuvoston 8 päivänä heinäkuuta 1996 vahvistama YHTEINEN KANTA (EY) N:o 50/96 Euroopan parlamentin ja neuvoston direktiivin 96/. . ./EY antamiseksi jäsenvaltion alueelta laittomasti vietyjen kulttuuriesineiden palauttamisesta annetun direktiivin N:o 93/7/ETY liitteen muuttamisesta (96/C 264/10)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan talousyhteisön perustamissopimuksen ja erityisesti sen 100 a artiklan,

ottavat huomioon komission ehdotuksen (1),

ottavat huomioon talous- ja sosiaalikomitean lausunnon (2),

noudattavat perustamissopimuksen 189 b artiklassa määrättyä menettelyä (3),

sekä katsovat, että

yhteisön eri taideperinteiden mukaan vesiväri-, guassi- ja pastellimaalaukset luokitellaan joko maalauksiksi tai piirustuksiksi; direktiivin N:o 93/7/ETY (4) liitteen 4 luokkaan kuuluvat piirustukset, jotka on tehty kokonaan käsin mille tahansa alustalle ja käyttäen mitä tahansa materiaalia, ja 3 luokkaan kuuluvat taulut ja maalaukset, jotka on tehty kokonaan käsin mille tahansa alustalle ja käyttäen mitä tahansa materiaalia; näihin luokkiin sovellettavat rahalliset kynnykset ovat erilaiset; tämä voisi johtaa huomattaviin eroihin vesiväri-, guassi- ja pastellimaalausten kohtelussa sisämarkkinoilla riippuen siitä, missä jäsenvaltiossa ne sijaitsevat; on tarpeen päättää direktiivin soveltamiseksi, mihin luokkaan ne kuuluvat, jotta varmistettaisiin rahallisten kynnysten yhtenäinen soveltaminen koko yhteisön alueella, ja

kokemuksen perusteella voidaan sanoa, että vesiväri-, guassi- ja pastellitaulujen hinnat ovat korkeampia kuin piirustusten, mutta selvästi alhaisempia kuin öljyväri- tai temperataulujen; tämän vuoksi vesiväri-, guassi- ja pastellitaulut olisi sijoitettava uuteen erilliseen luokkaan, jonka kynnys on 30 000 ecua, ja jonka avulla varmistettaisiin, että jäsenvaltion alueelta laittomasti viedyt todella merkittävät työt voidaan palauttaa.

OVAT ANTANEET TÄMÄN DIREKTIIVIN:

1 artikla

Muutetaan direktiivin N:o 93/7/ETY liite seuravasti:

1) A kohdassa:

a) Korvataan 3 alakohta seuraavasti:

"3. Taulut ja maalaukset, jotka eivät kuulu 3A tai 4 luokkaan, ja jotka on tehty kokonaan käsin mille tahansa alustalle ja käyttäen mitä tahansa materiaalia (1)."

b) Lisätään uusi alakohta:

"3A.

Vesiväri-, guassi- ja pastellimaalaukset, jotka on tehty kokonaan käsin mille tahansa alustalle (1)."

c) Korvataan 4 alakohta seuraavasti:

"4. Mosaiikit, jotka on tehty kokonaan käsin mistä tahansa aineesta ja jotka eivät kuulu 1 tai 2 luokkaan, sekä piirustukset, jotka on tehty kokonaan käsin mille tahansa alustalle ja käyttäen mitä tahansa materiaalia (1)."

2) Lisätään B kohdassa seuraava luokka:

"30 000

- 3A (vesiväri-, guassi- ja pastellimaalaukset)".

2 artikla

Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset kuuden kuukauden kuluessa sen julkaisemisesta Euroopan yhteisöjen virallisessa lehdessä. Niiden on ilmoitettava asiasta komissiolle viipymättä.

Kun jäsenvaltiot antavat kyseiset säännökset, niissä on oltava viittaus tähän direktiiviin tai niihin on liitettävä kyseinen viittaus, kun ne julkaistaan virallisesti. Jäsenvaltiot antavat viittausta koskevat yksityiskohtaiset säännöt.

3 artikla

Tämä direktiivi on osoitettu kaikille jäsenvaltioille.

Tehty . . .

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL N:o C 6, 11.1.1996, s. 15

(2) EYVL N:o C 97, 1.4.1996, s. 28

(3) Euroopan parlamentin lausunto annettu 21 päivänä toukokuuta 1996 (EYVL N:o C 166, 6.6.1996, s. 38), neuvoston yhteinen kanta vahvistettu 8 päivänä heinäkuuta 1996 (sitä ei ole vielä julkaistu virallisessa lehdessä) ja Euroopan parlamentin päätös tehty . . . (sitä ei ole vielä julkaistu virallisessa lehdessä).

(4) EYVL N:o L 74, 27.3.1993, s. 74

NEUVOSTON PERUSTELUT

I. JOHDANTO

1. Komissio toimitti Euroopan parlamentille ja neuvostolle 22 päivänä marraskuuta 1995 EY:n perustamissopimuksen 100 a artiklaan perustuvan ehdotuksen direktiiviksi jäsenvaltion alueelta laittomasti vietyjen kulttuuriesineiden palauttamisesta 15 päivänä maaliskuuta 1993 annetun direktiivin N:o 93/7/ETY liitteen muuttamisesta.

2. Euroopan parlamentti antoi lausuntonsa 12 päivänä toukokuuta 1996 (1) ja talous- ja sosiaalikomitea 31 päivänä tammikuuta 1996 (2).

3. Neuvosto vahvisti yhteisen kannan 8 päivänä heinäkuuta 1996 perustamissopimuksen 189 b artiklan mukaisesti.

II. EHDOTUKSEN TAVOITE

Tavoitteena on perustaa uusi, erillinen vesiväri-, guassi- ja pastellimaalausten luokka, jolla on asianmukainen kynnys, jotta voitaisiin varmistaa rahallisten kynnysten yhtenäinen soveltaminen näihin kulttuuriesineisiin yhteisön alueella.

1. Yleiset huomautukset

Neuvosto hyväksyi yhteisessä kannassaan komission ehdotuksen, kuitenkin niin, että neuvosto teki ehdotukseen toivomansa menettelytapamuutoksen.

2. Erityiset huomautukset

2.1. Neuvosto teki komission ehdotukseen direktiivin soveltamispäivämäärää koskevan menettelytapamuutoksen, jotta se olisi samanaikainen sen asetuksen soveltamispäivämäärän kanssa, josta komissio esitti ehdotuksen samaan aikaan kuin tästä direktiivistä, eli kulttuuriesineiden viennistä 9 päivänä joulukuuta 1992 annetun neuvoston asetuksen (ETY) N:o 3911/92 liitteen muuttamisesta annettavan asetuksen soveltamispäivämäärän kanssa.

2.2. Euroopan parlamentin lausunto

Euroopan parlamentti ei tehnyt tarkistuksia komission ehdotukseen.

PÄÄTELMÄT

Neuvosto katsoo, että yhteinen kanta, jossa hyväksytään komission ehdotus kokonaisuudessaan (tehden siihen tekninen muutos, jonka avulla direktiiviä ja asetusta voidaan soveltaa samasta päivämäärästä lähtien, ks. edellä), muodostaa asianmukaisen välineen, jolla vastataan tarpeeseen luoda uusi luokka, johon luokitellaan vesiväri-, guassi- ja pastellimaalaukset.

(1) EYVL N:o C 166, 10.6.1996, s. 38

(2) EYVL N:o C 97, 1.4.1996